b'\n_START_ARTICLE_\nCultiu cel\xc2\xb7lular\n_START_PARAGRAPH_\nEl cultiu cel\xc2\xb7lular \xc3\xa9s el proc\xc3\xa9s mitjan\xc3\xa7ant el qual c\xc3\xa8l\xc2\xb7lules, ja siguin procariotes o eucariotes, es poden cultivar en condicions controlades. A la pr\xc3\xa0ctica el terme "cultiu cel\xc2\xb7lular" s\'usa normalment en refer\xc3\xa8ncia al cultiu de c\xc3\xa8l\xc2\xb7lules a\xc3\xafllades d\'eucariotes pluricel\xc2\xb7lulars, especialment c\xc3\xa8l\xc2\xb7lules animals. El desenvolupament hist\xc3\xb2ric i metodol\xc3\xb2gic del cultiu cel\xc2\xb7lular est\xc3\xa0 \xc3\xadntimament lligat als del cultiu de teixits i el cultiu d\'\xc3\xb2rgans._NEWLINE_El cultiu de c\xc3\xa8l\xc2\xb7lules animals va comen\xc3\xa7ar a ser una t\xc3\xa8cnica rutin\xc3\xa0ria de laboratori durant els anys 50, per\xc3\xb2 el concepte de mantenir l\xc3\xadnies de c\xc3\xa8l\xc2\xb7lules vives separades del teixit d\'origen va ser descobert al segle XIX.\n_START_SECTION_\nHist\xc3\xb2ria\n_START_PARAGRAPH_\nEl fisi\xc3\xb2leg angl\xc3\xa8s Sydney Ringer va desenvolupar al segle XIX una soluci\xc3\xb3 salina, coneguda com a soluci\xc3\xb3 de Ringer, que cont\xc3\xa9 clorur de sodi, potassi, calci i magnesi, aquesta soluci\xc3\xb3 \xc3\xa9s capa\xc3\xa7 de mantenir bategant el cor d\'un animal fora del cos. El 1885 Wilhelm Roux va extreure una porci\xc3\xb3 de la medul\xc2\xb7la d\'un embri\xc3\xb3 de pollastre i la va mantenir diversos dies en cultiu en una soluci\xc3\xb3 salina t\xc3\xa8bia, establint el principi dels cultius cel\xc2\xb7lulars. Ross Granville Harrison, treballant a l\'Escola de Medicina de la Universitat Johns Hopkins i m\xc3\xa9s tard a la Universitat Yale, va establir la metodologia del cultiu tissular en una s\xc3\xa8rie de treballs publicats entre 1907 i 1910._NEWLINE_Les t\xc3\xa8cniques de cultiu cel\xc2\xb7lular van avan\xc3\xa7ar significativament en els 40 i 50, com a suport a la recerca en virologia. La utilitzaci\xc3\xb3 de cultius cel\xc2\xb7lulars per produir virus va permetre preparar virus purificats per ser utilitzats en vacunes. La vacuna Salk de la poliomielitis va ser un dels primers productes produ\xc3\xafts en massa utilitzant t\xc3\xa8cniques de cultius cel\xc2\xb7lulars. Aquesta vacuna va ser possible gr\xc3\xa0cies a la investigaci\xc3\xb3 de John Franklin Enders, Thomas Huckle Weller i Frederick Chapman Robbins, que van ser guardonats amb el Premi Nobel pel descobriment d\'un m\xc3\xa8tode de creixement de virus en cultius cel\xc2\xb7lulars de rony\xc3\xb3 de mico.'